b'\n_START_ARTICLE_\nSpectral\n_START_SECTION_\nZgodba\n_START_PARAGRAPH_\nDr. Mark Clyne, razvojni in\xc5\xbeenir Agencije za napredne obrambne analize ZDA, prispe v Moldavijo, kjer je ameri\xc5\xa1ka vojska vpletena v dr\xc5\xbeavljanski spopad. Vojska prosi za njegovo pomo\xc4\x8d pri uporabi hiperspektralnih o\xc4\x8dal, ki so bila dodeljena vojakom. V opori\xc5\xa1\xc4\x8du v predmestju Ki\xc5\xa1injeva mu general Orland in agentka CIA Fran Madison poka\xc5\xbeeta posnetek skrivnostne prozorne prikazni s \xc4\x8dlove\xc5\xa1ko postavo, ki ubija vojake. Orland se zaveda, da ne gre za tehni\xc4\x8dno napako, zato \xc5\xbeeli Clyneovo izvedensko mnenje preden posreduje posnetke nadrejenim, Madisonova pa je prepri\xc4\x8dana, da so videli upornike, ki uporabljajo napredno obliko aktivne kamufla\xc5\xbee, in ima ukaz, naj priskrbi primerek za vojsko._NEWLINE_Da bi pridobil jasnej\xc5\xa1i posnetek in identificiral prikazni, se Clyne in Madisonova podata na teren s pripadniki enote Delta Force, ki imajo nalogo najti \xc4\x8dlane ekipe Utah, ki so pogre\xc5\xa1ani od prej\xc5\xa1njega dne. V ta namen Clyne namesti ve\xc4\x8djo hiperspektralno kamero na enega od njihovih oklepnih transporterjev. Ko prispejo na lokacijo, ugotovijo, da so vsi \xc4\x8dlani ekipe Utah mrtvi, nakar tudi njih napadejo prikazni. Te so imune na streljanje in eksplozive, zato enota utrpi velike izgube preden se vojakom uspe umakniti. Med umikom njihova vozila onesposobijo mine, zato poi\xc5\xa1\xc4\x8dejo zato\xc4\x8di\xc5\xa1\xc4\x8de v opu\xc5\xa1\xc4\x8deni tovarni, kjer najdejo dva slovenska otroka. Prikazni jim posku\xc5\xa1ajo slediti, vendar jih ustavi prepreka iz \xc5\xbeeleznih opilkov. Otroka povesta, da je bil njun o\xc4\x8de strokovnjak v slu\xc5\xbebi moldavske vlade in da je nasul opilke, da bi ju za\xc5\xa1\xc4\x8ditil, a je bil kasneje ubit. Pre\xc5\xbeiveli stopijo v stik z letalskim opori\xc5\xa1\xc4\x8dem in se dogovorijo za prevoz. Clyne predela hiperspektralno kamero v velik reflektor, kar omogo\xc4\x8di skupini videti prikazni brez uporabe o\xc4\x8dal. Vojakom izdela tudi improvizirane eksplozivne naprave z \xc5\xbeeleznimi opilki._NEWLINE_Tako opremljena se enota poda proti pribli\xc5\xbeno pol milje oddaljeni to\xc4\x8dki, kjer jih bo pobral transport, prikazni pa se po\xc5\xbeenejo za njimi. \xc5\xbdelezni eksploziv jih upo\xc4\x8dasni, a ne uni\xc4\x8di. Na velikem zapu\xc5\xa1\xc4\x8denem trgu pride po vojake helikopter, ki ga spremljajo kopenske sile, a zaradi napada prikazni, ki uni\xc4\x8dujejo tanke in pobijajo vojake, komaj uidejo. V zraku dobijo sporo\xc4\x8dilo generala Orlanda, da so prikazni zavzele zra\xc4\x8dno opori\xc5\xa1\xc4\x8de, zato jih preusmerijo v bunker za civiliste pod nadzorom zavezni\xc5\xa1ke moldavske vojske. Clyne razvije teorijo, da so prikazni iz Bose-Einsteinovega kondenzata, kar razlo\xc5\xbei dejstva, da se lahko premikajo skozi stene, da ubijajo ljudi z zamrznitvijo in da jih ustavijo \xc5\xbeelezni opilki ter kerami\xc4\x8dni materiali (torej ne morejo vstopati v tanke). \xc4\x8cez no\xc4\x8d s preostalimi voja\xc5\xa1kimi in\xc5\xbeenirji izdela ve\xc4\x8d pulznih oro\xc5\xbeij, ki razbijajo kondenzat. Naslednje jutro se preostali vojaki opremijo s tem oro\xc5\xbejem in odletijo proti hidroelektrarni v sredi\xc5\xa1\xc4\x8du mesta, za katero je Clyne prepri\xc4\x8dan, da je edini mo\xc5\xbeen vir energije za ustvarjanje kondenzata._NEWLINE_Vojaki izvedejo ofenzivo na strehi elektrarne, Clyne in Madisonova pa se spustita vanjo in odkrijeta pred kratkim opu\xc5\xa1\xc4\x8den laboratorij. Po videnem sklepata, da so vladni znanstveniki strmoglavljenega re\xc5\xbeima skenirali ljudi na molekularni ravni in jih z napredno obliko 3D-tiskanja replicirali kot kondenzat. Nato so odstranili osrednje \xc5\xbeiv\xc4\x8devje poskusnih subjektov in ga priklopili na napravo, ki je vzdr\xc5\xbeevala kondenzatne kopije (\xc2\xbbprikazni\xc2\xab) pri \xc5\xbeivljenju. Tik preden prikaznim uspe premagati vojake, Clyne spro\xc5\xbei zasilno zaustavitev sistema, ki deaktivira kondenzat. Presodi, da ostanki ljudi \xc5\xa1e premorejo neko stopnjo zavesti in trpijo, zato jih odklopi od naprav ter kon\xc4\x8da njihova \xc5\xbeivljenja._NEWLINE_Ko prikazni ni ve\xc4\x8d, se ameri\xc5\xa1ke in moldavske sile spet lotijo zavzetja mesta od upornikov, ameri\xc5\xa1ko ministrstvo za obrambo pa po\xc5\xa1lje ekipo v elektrarno, da bi razstavili naprave in jih preu\xc4\x8dili. Clyne se poslovi od Madisonove in generala Orlanda ter se vkrca na letalo, ki ga ponese nazaj domov.\n_START_SECTION_\nProdukcija\n_START_PARAGRAPH_\nFilm je bil posnet na lokacijah v Budimpe\xc5\xa1ti, kjer so z uporabo posebnih u\xc4\x8dinkov ustvarili tema\xc4\x8dno vzdu\xc5\xa1je opusto\xc5\xa1enega vzhodnoevropskega mesta. Futuristi\xc4\x8dna oro\xc5\xbeja je ustvarilo Jacksonovo podjetje Weta Workshop, digitalne posebne u\xc4\x8dinke pa Weta Digital._NEWLINE_Sprva je bilo na\xc4\x8drtovano, da bo iz\xc5\xa1el avgusta 2016 v distribuciji Universal Pictures, ki pa je v za\xc4\x8detku leta 2016 opustilo projekt. Nato je pravice odkupilo podjetje Netflix in 9. decembra ponudilo film v sklopu svoje storitve digitalne distribucije.\n_START_SECTION_\nOdziv\n_START_PARAGRAPH_\nFilm je bil dele\xc5\xbeen me\xc5\xa1anega odziva kritikov; na spletni strani Rotten Tomatoes, ki zbira in povpre\xc4\x8di ocene, ima oceno 5,5 od 10. Recenzenti so ga ozna\xc4\x8dili za me\xc5\xa1anico vojnega filma Black Hawk Down in akcijskih videoiger, kot sta Gears of War in Call of Duty, pri \xc4\x8demer so mu o\xc4\x8ditali pomanjkanje izvirnosti.'